টালিগঞ্জ ইন্ডাস্ট্রি তখনও বিক্রম নাকি সনিকা, কার পক্ষ নেবে, বুঝে উঠতে পারছে না। তখন সনিকার পক্ষে সরব হয়েছিলেন অনিন্দ্য চট্টোপাধ্যায়। সেজন্য বিক্রম ঘনিষ্ঠ অনেকের বিরাগভাজনও হয়েছেন তিনি। সোশ্যাল মিডিয়ায় ধেয়ে এসেছে তির্যক প্রশ্নের বাণও। কিন্তু, কী বলছেন অনিন্দ্য নিজে? ‘ওবেলা’র পাঠকদের অনিন্দ্যর খোলা চিঠি।
সুধী ‘ওবেলা’র পাঠকেরা,
২৮ এপ্রিল ছিল শুক্রবার। সেদিন সকালে সনিকার সঙ্গে আমার কথা হয়েছিল। রাতের দিকে সনিকাই বলেছিল দেখা করতে। পরের দিন, শনিবার আমার শ্যুটিং ছিল না। শুক্রবার রাত পৌনে ১২টা নাগাদ বিক্রম আমাকে ফোন করে বাড়ি থেকে বেরোতে বলে। ফেসবুকে আপডেট দেখে আগেই জেনেছিলাম সনিকা বাইরেই রয়েছে। ১২টা ০৫ নাগাদ বাড়ি থেকে গাড়ি নিয়ে বার হয়ে, ১২টা ৩৫ নাগাদ থিয়েটার রোডের নাইটক্লাবে পৌঁছই। এক মিনিটের মধ্যেই বিক্রম এবং সনিকা ওখানে ঢোকে। সেখানে ৪৫ মিনিট মতো ছিলাম আমরা। তারপর আমার এক বন্ধুকে নিয়ে এজেসি বোস রোডের আরেকটি নাইটক্লাবে যাই। সেখানে আমার বন্ধুরা অপেক্ষা করছিল। ১টা ৫৫ নাগাদ এইচএইচআই’য়ে ঢোকার মুখে দেখি ভিতরে বিক্রমের গাড়িটা। ওর গাড়ির ভিতরে বসে সনিকা। সনিকা আমাকে ফোন করলে, আমি ওদেরকে ক্লাবের ভিতরে যেতে বলি। ১১ সেকেন্ড কথা বলেছিলাম সনিকার সঙ্গে। সেটাই ওর সঙ্গে আমার শেষ কথা বলা। 
এরপর, হঠাৎ করে বিক্রম-সনিকা আমাকে ‘বাই’ বলে চলে যায়। ওরা কোথায় যাচ্ছে আমাকে বলেনি। আমিই জিজ্ঞাসাও করিনি! আমি নিজের বন্ধুদের নিয়েই ছিলাম। তারপর, ভোর পৌনে চারটে অবধি আমি আন্ডারগ্রাউন্ডে ছিলাম। এরপর বাড়ি ফিরি। সাড়ে চারটে নাগাদ বাড়ি পৌঁছে ফোন দু’টো সাইলেন্ট করে ঘুমিয়ে পড়ি। এটা আমার বরাবরের অভ্যাস। কারণ, মাত্র কয়েক ঘণ্টা ঘুমানোর সুযোগ পাই। সমস্যাটা হয়েছিল সকালে, খবরটা জানাজানি হওয়ার পর। কেউ আমাকে ফোনে পায়নি। ইনফ্যাক্ট বিক্রমের ফোন থেকে পুলিশ ফোন করলেও আমাকে ওঁরা পাননি। অনেকে এটাও ভেবে নিয়েছিলেন, যে আমারও কিছু একটা হয়েছে! বন্ধু রাজদীপই (গুপ্ত) একমাত্র বুদ্ধিমানের কাজটা করেছিল। দুপুর সাড়ে ১২টা নাগাদ ও সরাসরি আমার বাড়ি চলে আসে। না হলে আমি আরও ঘুমোতাম। রাজদীপই প্রথম জানায় সনিকার অ্যাক্সিডেন্ট হয়েছে, অ্যান্ড শি ইজ নো মোর। প্রথমে রাজদীপের কথাও বিশ্বাস করিনি। রাজদীপের কথা মতো মোবাইলের কললিস্ট চেক করি। দেখলাম, সকাল থেকে অগুনতি ফোন এসেছে। তারপর মধ্যে দু’টো ফোন সনিকার মায়েরও ছিল। তখনই বুঝে যাই, ঘটনাটা সত্যি। 
তারপর আর গাড়ি চালানোর অবস্থায় ছিলাম না। রাজদীপই গাড়ি চালিয়ে আমাকে বাইপাসের ধারের হাসপাতালে নিয়ে যায়। পৌঁছে দেখি সনিকার দেহ ময়নাতদন্তের জন্য নিয়ে যাওয়া হচ্ছে। সেদিন আর কথা বলার অবস্থায় ছিলাম না। পরদিন সকালে সাহেবের (ভট্টাচার্য) সঙ্গে সনিকার বাড়ি যাই। তারপর থেকে সনিকার পরিবারের পাশেই রয়েছি। কারণ, সেটাই আমার ঠিক বলে মনে হয়েছে।
প্রশ্ন উঠেছে, বিক্রম কি মদ্যপান করেছিল? হ্যাঁ, বিক্রম ড্রিঙ্ক করেছিল! আমি অন্তত সেটাই দেখেছি। অনেকেই বলছেন, দুর্ঘটনার পর আমি নাকি সহযোগিতা করিনি? এই প্রশ্নটা কি কেউ পুলিশকে করেছেন? থানার থেকে ফোন এলে ১৫ মিনিটের মধ্যে আমি থানায় হাজির হই। এখনও অবধি তিন-চারবার থানায় যেতে হয়েছে। প্রশ্ন উঠছে, কেন সকলকে ধরে ধরে কলব্যাক করিনি? আরে, আমি তো তখন সনিকার পরিবারের সঙ্গে ছিলাম। আর কলব্যাক করে সহযোগিতা করিনি মানে সকলে কী বোঝাতে চাইছেন— সেটাও বুঝতে পারছি না! পুলিশ আমার সহযোগিতা চেয়েছিল, আমি যথাসম্ভব করেছি। সেইদিন সকালে পুলিশের কাছ থেকেই তো আমার ফোনে সবচেয়ে বেশি কল এসেছিল। আমি ঘুমোচ্ছিলাম। সনিকার মায়ের ফোনও ধরতে পারিনি। আমার বিরুদ্ধে তাই এই অভিযোগটা করার মানে হয় না! তবে আমার আক্ষেপ, আমি খবরটা আগে পেলে সনিকার বাড়ির লোকেদের সঙ্গে হয়তো আরও কিছুক্ষণ আগে যোগাযোগ করা যেত। 
অনেকেই আমাকে প্রশ্ন করছেন, বিক্রম এবং সনিকার মধ্যে সম্পর্কটা কী? যদি তদন্তের স্বার্থে কিছু বলতে হয়, তাহলে পুলিশকে ছাড়া এই প্রসঙ্গে আমি কোনও মন্তব্য করব না! সংবাদমাধ্যম এবং সোশ্যাল সাইটে ঘটনাটাকে নিয়ে মুখরোচক খবর পরিবেশন করা হচ্ছে, যেটা ঠিক নয়। সাহেব যেভাবে পুরো ঘটনাটা হ্যান্ডল করেছে, এটা ওর পক্ষেই সম্ভব! বিক্রমের দিকে একটা প্রশ্নও না ছুড়ে, সাহেব এখনও অবধি যেভাবে চুপ করে রয়েছে, এটা ওর রুচিশীলতার পরিচয় দেয়। আমি কেন সাহেব এবং সনিকার পরিবারের পাশে দাঁড়িয়েছি— সেটা নিয়েও সকলের মনে অনেক প্রশ্ন। কিন্তু, সনিকা ও তার পরিবারের সঙ্গে আমার সম্পর্কটা কতটা গভীর, সেটা কিন্তু মানুষ জানেন না! সনিকার বাড়িতে আমার অবারিত দ্বার। ওর বাবা-মায়ের কাছ থেকে কী পরিমাণ ভালবাসা পেয়েছি, সেটা আমিই জানি। কাছের একটা বন্ধুকে হারিয়ে আমি যে অবস্থান নিয়েছি, হলফ করে বলতে পারি আমার জায়গায় অন্য কেউ থাকলে সে-ও এই জায়গাই নিত। 
আমার অবস্থান বিক্রমের বিরুদ্ধে নয়। ও আমার বন্ধু। ও জোর করাতেই আমি সেদিন রাতে বেরিয়েছিলাম। দুর্ঘটনা নিয়ে আমার কিছু বলার নেই। সেটা যে কারও সঙ্গে হতে পারে। কিন্তু, বিক্রমের স্টেটমেন্ট ছিল সেই রাতে ও মদ্যপান করেনি। আমার প্রশ্ন ছিল সেটাই। আমি সত্যকে বেছে নিয়েছি। যদি বলতাম, বিক্রম মদ খায়নি বা পার্টিতে বিক্রম আমার সঙ্গেও ছিল না— পুলিশ কি আমাকে ছেড়ে দিত? দিত না! পুলিশকে যদি ভুল পথে চালিত করার চেষ্টা করতাম, সেটা অপরাধ হতো। আমিও হয়তো নিজেকে ক্ষমা করতে পারতাম না। কারণ, পুরো ঘটনাটার প্রতি আমার একটা দায়িত্ববোধ রয়েছে। একজন সচেতন নাগরিক হিসেবে যেটা করার, সেটাই করেছি। খবর রটেছে, আমি হাসপাতালে গিয়েও বিক্রমের সঙ্গে দেখা করিনি। ভুল কথা! তখন ও কেবিনে শুয়ে। ওর সঙ্গে গিয়ে কথাও বলে এসেছি। তখনই ওকে বলে এসেছিলাম, তুই কাকে কী বলেছিস জানি না। আমি কিন্তু তোকে মদ খেতে দেখেছিলাম। 
একজন মানুষ মাথায় কয়েকটা সেলাই আর ট্রমা নিয়ে সুস্থ জীবনে ফেরার চেষ্টা করছে। কিন্তু একজন বাবা-মা তাঁদের মেয়েকে হারিয়ে দিশেহারা। আমি যদি মানবিকতার খাতিরে তাঁদের পাশে দাঁড়াই, সেটা কি ভুল? 
ইতি, 
অনিন্দ্য